CELEX: 52011XG0708(01)
Language: sk
Date: 2011-07-08
Title: Závery Rady o Európskom pakte za duševné zdravie a pohodu: výsledky a budúca činnosť

8.7.2011   
            
            
               SK
            
            
               Úradný vestník Európskej únie
            
            
               C 202/1
            
         Závery Rady o Európskom pakte za duševné zdravie a pohodu: výsledky a budúca činnosť
   2011/C 202/01
   RADA EURÓPSKEJ ÚNIE
   
               1.
            
            
               PRIPOMÍNA, že podľa článku 168 Zmluvy o fungovaní Európskej únie má činnosť Únie dopĺňať vnútroštátne politiky a má sa zameriavať na zlepšenie verejného zdravia, prevenciu telesných a duševných chorôb a ochorení a odstraňovanie zdrojov nebezpečenstva pre telesné a duševné zdravie. Má tiež podporovať spoluprácu medzi členskými štátmi v tých oblastiach, v ktorých členské štáty v spojení s Komisiou navzájom koordinujú svoje politiky a programy, a Komisia môže v úzkom kontakte s členskými štátmi vyvinúť akékoľvek užitočné podnety na podporu tejto koordinácie, najmä iniciatívy zamerané na vydanie usmernení a stanovenie ukazovateľov, organizovanie výmeny najlepších postupov a prípravu potrebných prvkov na pravidelné monitorovanie a vyhodnocovanie.
            
         
               2.
            
            
               PRIPOMÍNA zelenú knihu Komisie zo 14. októbra 2005 s názvom Zlepšovanie duševného zdravia obyvateľstva – K stratégii duševného zdravia pre Európsku úniu.
            
         
               3.
            
            
               PRIPOMÍNA vyhlásenie Európskej ministerskej konferencie Svetovej zdravotníckej organizácie (WHO) z 15. januára 2005 o očakávaných úlohách v oblasti duševného zdravia v Európe a o hľadaní riešení.
            
         
               4.
            
            
               PRIPOMÍNA konferenciu EÚ na vysokej úrovni na tému Spoločne za duševné zdravie a pohodu, ktorá sa uskutočnila 13. júna 2008 v Bruseli a na ktorej sa vypracoval Európsky pakt za duševné zdravie a pohodu.
            
         
               5.
            
            
               PRIPOMÍNA správu WHO o duševnom zdraví a rozvoji z roku 2010 s názvom: Venovať pozornosť ľuďom s duševnými poruchami ako zraniteľnej skupine, ktorú Valné zhromaždenie Organizácie Spojených národov uvítalo v rezolúcii 65/95 o globálnom zdraví a zahraničnej politike z 1. decembra 2010.
            
         
               6.
            
            
               PRIPOMÍNA hlavnú iniciatívu stratégie Európa 2020 „Európska platforma proti chudobe“, v ktorej sa uvádza, že takmer v každom smere patria ľudia s duševnými problémami medzi skupiny najviac vylúčené zo spoločnosti a sú neustále vystavení stigmatizácii, diskriminácii a vylúčeniu ako hlavným prekážkam zdravia, pohody a kvality života.
            
         
               7.
            
            
               PRIPOMÍNA hlavnú iniciatívu stratégie Európa 2020 „Program pre nové zručnosti a nové pracovné miesta“ a oznámenie Komisie o európskom príspevku k plnej zamestnanosti (1), v ktorom sa uvádza, že s cieľom podstatne zvýšiť mieru zamestnanosti je potrebné zohľadniť aj fyzické a duševné zdravie pracovníkov, a tak reagovať na požiadavky dnešných pracovných kariér, pre ktoré je charakteristická vyššia miera prechodov medzi intenzívnejšími a náročnejšími pracovnými miestami a nové formy organizácie práce.
            
         
               8.
            
            
               PRIPOMÍNA konferenciu na tému Objavný výskum v neuropsychiatrii: v centre pozornosti depresia, úzkosť a schizofrénia, ktorá sa konala 18. – 19. marca 2011 v Budapešti.
            
         
               9.
            
            
               UZNÁVA, že duševná pohoda je základným prvkom zdravia a kvality života a predpokladom schopnosti učiť sa, pracovať a prispievať k životu spoločnosti.
            
         
               10.
            
            
               UZNÁVA, že podľa nedávnych výsledkov výskumu je vysoká úroveň duševného zdravia a pohody obyvateľstva dôležitým faktorom hospodárstva a že duševné poruchy vedú k hospodárskym stratám, napr. aj kvôli nižšej produktivite podnikov, nižšej účasti na zamestnanosti a nákladom, ktoré pri riešení problémov s mentálnymi poruchami vznikajú jednotlivcom, rodinám a komunitám.
            
         
               11.
            
            
               UZNÁVA, že duševné poruchy sú postihnutím a predstavujú najväčší podiel rokov života v zhoršenom zdraví v EÚ, pričom depresia a úzkosť sú hlavnými príčinami tohto zaťaženia.
            
         
               12.
            
            
               BERIE DO ÚVAHY, že podľa odhadov WHO ovplyvňujú duševné poruchy každého štvrtého občana minimálne raz počas života a počas ktoréhokoľvek daného roka sa vyskytujú u viac ako 10 % obyvateľstva EÚ.
            
         
               13.
            
            
               BERIE DO ÚVAHY, že samovraždy zostávajú významnou príčinou predčasných úmrtí v Európe, keď počet samovražedných úmrtí v EÚ dosahuje ročne viac ako 50 000 prípadov, a že v deviatich z desiatich prípadov samovražde predchádza vývoj duševnej poruchy.
            
         
               14.
            
            
               BERIE DO ÚVAHY, že pokiaľ ide o stav duševného zdravia, existujú značné rozdiely medzi členskými štátmi, ako aj vnútri jednotlivých členských štátov a tiež medzi sociálnymi skupinami, z ktorých sociálno-ekonomicky znevýhodnené skupiny sú najviac zraniteľné.
            
         
               15.
            
            
               BERIE DO ÚVAHY, že určujúce faktory duševného zdravia a pohody, ako sú sociálne vylúčenie, chudoba, nezamestnanosť, zlé podmienky bývania a zlé pracovné podmienky, problémy v oblasti vzdelávania, zneužívanie a zanedbávanie detí a zlé zaobchádzanie s nimi, rodové nerovnosti, ako aj rizikové faktory alkohol a užívanie drog, majú komplexný charakter a často sa nachádzajú mimo systémov zdravotníctva, a z tohto dôvodu si zlepšenia v oblasti duševného zdravia a pohody obyvateľstva vyžadujú inovačné partnerstvá medzi sektorom zdravotníctva a ďalšími sektormi, ako napr. sociálne veci, bývanie, zamestnanosť a vzdelávanie.
            
         
               16.
            
            
               UZNÁVA dôležitosť vzdelávacích inštitúcií a centier ako prostredia, v ktorom sa majú vykonávať činnosti v oblasti duševného zdravia a pohody, ako aj úžitok, ktoré tieto inštitúcie a centrá môžu získať z takýchto činností v prospech svojich vlastných cieľov.
            
         
               17.
            
            
               UZNÁVA, že orgány a ďalší aktéri na regionálnej a miestnej úrovni zohrávajú kľúčovú úlohu v činnostiach za duševné zdravie a pohodu, a to v úlohe činiteľov na zlepšenie duševného zdravia, ktorá je ich vlastnou úlohou, tak aj v úlohe podporovateľov účasti z ďalších sektorov a komunít.
            
         
               18.
            
            
               UZNÁVA, že využívatelia služieb pre duševné zdravie a ich rodinní príslušníci, poskytovatelia starostlivosti, ako aj ich organizácie majú konkrétne a cenné skúsenosti, ktoré môžu poskytnúť, a mali by byť zapojení do politickej činnosti v oblasti duševného zdravia a pohody.
            
         
               19.
            
            
               UZNÁVA, že je potrebný výskum v oblasti duševného zdravia a pohody a duševných porúch, a VÍTA príspevok rámcových výskumných programov na tento účel.
            
         
               20.
            
            
               VÍTA výsledky piatich tematických konferencií organizovaných v rámci Európskeho paktu za duševné zdravie a pohodu, a to (2):
               
                           —
                        
                        
                           Konferencie o podpore duševného zdravia a pohody detí a mladých ľudí – na ceste k cieľu, ktorá sa konala 29. – 30. septembra 2009 v Štokholme,
                        
                     
                           —
                        
                        
                           Konferencie o prevencii depresie a samovrážd – na ceste k cieľu, ktorá sa konala 10. – 11. decembra 2009 v Budapešti,
                        
                     
                           —
                        
                        
                           Konferencie o duševnom zdraví a pohode starších ľudí – na ceste k cieľu, ktorá sa konala 28. – 29. júna 2010 v Madride,
                        
                     
                           —
                        
                        
                           Konferencie o podpore sociálneho začlenenia a boji proti stigmatizácii a za lepšie duševné zdravie a pohodu, ktorá sa konala 8. – 9. novembra 2010 v Lisabone,
                        
                     
                           —
                        
                        
                           Konferencie o podpore duševného zdravia a pohody na pracoviskách, ktorá sa konala 3. – 4. marca 2011 v Berlíne.
                        
                     
         
               21.
            
            
               VYZÝVA členské štáty, aby:
               
                           —
                        
                        
                           zaradili duševné zdravie a pohodu do svojich politík v oblasti zdravia ako prioritu a vypracovali stratégie a/akčné plány v oblasti duševného zdravia vrátane depresií a prevencie samovrážd,
                        
                     
                           —
                        
                        
                           začlenili prevenciu duševných porúch a podporu duševného zdravia a pohody ako základnú súčasť do týchto stratégií a/alebo akčných plánov, ktoré sa budú realizovať v partnerstve s príslušnými zainteresovanými stranami a ďalšími politickými sektormi,
                        
                     
                           —
                        
                        
                           zlepšili sociálne faktory a infraštruktúru, ktoré podporujú duševnú pohodu a zlepšujú prístup k infraštruktúre pre ľudí trpiacich duševnými poruchami,
                        
                     
                           —
                        
                        
                           keď je to možné a vhodné, podporovali komunitné modely sociálne inkluzívneho zaobchádzania a starostlivosti,
                        
                     
                           —
                        
                        
                           prijali opatrenia proti stigmatizácii a vylúčeniu a diskriminácii ľudí s duševnými problémami a podporovali ich sociálne začlenenie a ich prístup k vzdelávaniu, odbornej príprave, bývaniu a práci,
                        
                     
                           —
                        
                        
                           čo najlepšie využívali možnosti, ktoré ponúkajú štrukturálne fondy v oblasti duševného zdravia, hlavne v súvislosti s reformou a ďalším skvalitňovaním ich systémov pre duševné zdravie bez toho, aby boli dotknuté budúce finančné rámce,
                        
                     
                           —
                        
                        
                           využívali potenciál, ktorý predstavujú technické aplikácie vrátane elektronického zdravotníctva, na skvalitňovanie systémov a služieb pre duševné zdravie, prevenciu duševných porúch a podporu pohody,
                        
                     
                           —
                        
                        
                           podnikli kroky na väčšie zapojenie sektora zdravotníctva a sociálneho sektora spolu so sociálnymi partnermi v oblasti duševného zdravia a pohody na pracovisku s cieľom podľa potreby podporiť a doplniť programy zamestnávateľov,
                        
                     
                           —
                        
                        
                           podporovali činnosti (napr. programy odbornej prípravy), ktoré odborníkom a riadiacim pracovníkom najmä v oblasti zdravotnej starostlivosti, sociálnej starostlivosti a pracovísk poskytnú vedomosti o tom, ako riešiť otázky spojené s duševnou pohodou a duševnými poruchami,
                        
                     
                           —
                        
                        
                           posilnili pozornosť duševnému zdraviu detí a mladých ľudí podporou pozitívnych výchovných zručnosti, holistických prístupov k škole s cieľom odstraňovať šikanovanie a zvýšiť sociálne a emocionálne kompetencie, ako aj podporovať rodiny, v ktorých rodič trpí duševnou poruchou.
                        
                     
         
               22.
            
            
               VYZÝVA členské štáty a Komisiu, aby:
               
                           —
                        
                        
                           v nadväznosti na Európsky pakt za duševné zdravie a pohodu pokračovali v spolupráci,
                        
                     
                           —
                        
                        
                           v rámci programu EÚ pre verejné zdravie na roky 2008 – 2013 začali spoločnú akciu, ktorá bude platformou pre výmenu názorov, spoluprácu a koordináciu medzi členskými štátmi, s cieľom určiť najlepšie politické prístupy a postupy založené na dôkazoch a analyzovať činnosti predovšetkým v týchto oblastiach:
                           
                                       —
                                    
                                    
                                       riešenie duševných porúch v rámci systémov zdravotníctva a sociálnych systémov,
                                    
                                 
                                       —
                                    
                                    
                                       prijímanie opatrení opierajúcich sa o dôkazy na riešenie otázok súvisiacich s depresiou,
                                    
                                 
                                       —
                                    
                                    
                                       budovanie inovačných partnerstiev medzi zdravotníckym sektorom a ďalšími relevantnými sektormi (napr. zdravotníckym, sektorom vzdelávania, zamestnanosti) s cieľom analyzovať politický vplyv na duševné zdravie, riešiť problémy duševného zdravia u zraniteľných skupín a prepojenia medzi chudobou a problémami duševného zdravia, riešiť otázky súvisiace s prevenciou samovrážd, podporovať duševné zdravie a pohodu a predchádzať duševným poruchám v rôznych prostrediach, napr. na pracovisku, vo vzdelávacích zariadeniach,
                                    
                                 
                                       —
                                    
                                    
                                       riadenie vývoja prístupov k duševnému zdraviu, ktoré sa opierajú o komunitu a sú sociálne inkluzívne,
                                    
                                 
                                       —
                                    
                                    
                                       skvalitnenie údajov a dôkazov o stave duševného zdravia obyvateľstva,
                                    
                                 
                     
                           —
                        
                        
                           podporovali medzidisciplinárny výskum duševného zdravia,
                        
                     
                           —
                        
                        
                           prostredníctvom vhodných činností na zvyšovanie povedomia optimálnym spôsobom využívali Svetový deň duševného zdravia na európskej, národnej a regionálnej úrovni.
                        
                     
         
               23.
            
            
               VYZÝVA Komisiu, aby:
               
                           —
                        
                        
                           ďalej riešila otázky duševného zdravia a pohody v partnerstve s politikou EÚ v oblasti zdravia a ďalších politických oblastiach,
                        
                     
                           —
                        
                        
                           ďalej rozvíjala európsky okruh činnosti v oblasti duševného zdravia a pohody,
                        
                     
                           —
                        
                        
                           podporovala členské štáty poskytovaním údajov o stave duševného zdravia obyvateľstva a uskutočňovaním výskumu v oblasti duševného zdravia a jeho určujúcich faktorov vrátane zdravotných, ekonomických a sociálnych nákladov vyvolaných duševnými problémami, zohľadňujúc prácu, ktorú už vykonala WHO a OECD,
                        
                     
                           —
                        
                        
                           predložila správu o výsledkoch spoločnej činnosti vrátane zoznamu činností opierajúcich sa o dôkazy v oblasti starostlivosti o osoby s duševnou chorobou, sociálneho začlenenia, prevencie a podpory, ako aj úvahu o možných budúcich politických činnostiach v nadviazaní na Európsky pakt za duševné zdravie a pohodu.
                        
                     
         
      (1)  KOM (2010) 682 v konečnom znení.
   
      (2)  Dokumenty tematických konferencií sú k dispozícii na tejto stránke: http://ec.europa.eu/health/mental_health/policy/conferences/index_en.htm.